SKRIFTLIG FORESPØRGSEL E-3123/01

af Karin Riis-Jørgensen (ELDR) til Kommissionen

(14. november 2001)

Om: Direktiv 98/34 notifikation 2001/0267/NL

Den 20. juni 2001 fremlagde de hollandske myndigheder et udkast til Dekret fra ministeren for bolig, planlægning og miljø, der opstiller regler for kobberbaserede træbeskyttelsesmidler, under bestemmelserne i direktiv 98/34/EF(1) (notifikation 2001/0267/NL). Dekretet sigter mod at forbyde import og anvendelse af træ behandlet med kobberbaserede træbeskyttelsesmidler i Holland.

I den forbindelse tillader jeg mig at stille Kommissionen følgende spørgsmål:

- Er det Kommissionens opfattelse, at gennemførelsen af dekretet fra de hollandske myndigheder som beskrevet i notifikation 2001/0267/NL vil føre til, at der ikke længere kan importeres og benyttes træ behandlet med kobberbaserede træbeskyttelsesmidler i Holland?

- Opfatter Kommissionen et sådant import- og anvendelsesforbud som en handelsbarriere og dermed som værende i strid med reglerne for det indre marked?

(1) EFT L 204 af 21.7.1998, s. 37.

Svar afgivet på Kommissionens vegne af Frederik Bolkestein

(17. december 2001)

Notifikation 2001/0267/NL, som det ærede medlem henviser til, vedrører et forbud mod import, anvendelse og tilrådighedsstillelse af træ, som er behandlet med kobberforbindelser, kobber/kromforbindelser eller kobber/krom/arsenforbindelser til anvendelse i Nederlandene, samt oplagring med henblik på kommercielle formål på det nederlandske marked.

Tyskland, Portugal, Finland og Det Forenede Kongerige har fremsendt udførlige udtalelser om dette forslag. De nederlandske myndigheder har som følge af disse udførlige udtalelser været nødsaget til at udskyde vedtagelsen af denne tekst til den 21. december 2001. Kommissionen og Sverige har indgivet bemærkninger til de nederlandske myndigheder i henhold til artikel 8, stk. 2, i Europa-Parlamentets og Rådets direktiv 98/34/EF af 22. juni 1998 om en informationsprocedure med hensyn til tekniske standarder og forskrifter(1). Kommissionen har i sine bemærkninger givet udtryk for, at et sådant forbud uden tvivl kan antages at medføre en betydelig begrænsning af importen af denne type produkter, og at forslaget straks efter sin vedtagelse kan medføre hindringer for den fri bevægelighed for varer i henhold til EF-traktatens artikel 28 (tidligere artikel 30) og 30 (tidligere artikel 36).

Det skal dog understreges, at en sådan foranstaltning i visse tilfælde kan begrundes med henvisning til bydende almene hensyn, såfremt den står i rimeligt forhold til det legitime mål. Kommissionen har i sine bemærkninger gjort gældende, at en foreløbig undersøgelse af de videnskabelige oplysninger fra de nederlandske myndigheder ikke giver anledning til at acceptere de nederlandske myndigheders begrundelse for de pågældende foranstaltninger. Kommissionen har derfor anmodet de nederlandske myndigheder om at udskyde vedtagelsen af forslaget for at få mulighed for at forelægge de nederlandske myndigheders videnskabelige oplysninger for Den Videnskabelige Komité for Toksicitet, Økotoksicitet og Miljø (CSTEE), således at denne komité kan udtale sig om det videnskabelige grundlag for det påtænkte forbud.

(1) EFT L 204 af 21.7.1998.